Frankfort-boer met batterysuur gedreig | Maroela Media
'n Boer (68) is Maandagoggend deur twee mans op 'n plaas tussen Frankfort en Heilbron in die Vrystaat oorval en aangerand. Die aanvallers het 'n ketting om sy nek gebind en gedreig om suur in die boer se oë te gooi en hom daarna dood te maak.
Joep Marais, bestuurder van Bassopa Security & Tracking in Frankfort, sê Gert Terblanche is net voor 09:00 deur die twee mans op die plaas genader. Hulle het voorgegee dat hulle skape wil koop. Terblanche is die plaasbestuurder op die plaas, maar boer self met 'n paar skape.
"Terblanche het twee van sy plaaswerkers geroep om te help om die skape te vang. Die mans het egter aangedui dat hulle self die skaap wil vang en dat die werkers nie nodig is nie," vertel Marais aan Maroela Media.
Die twee mans het toe agterop Terblanche se Nissan-bakkie geklim en na die skaapkamp toe gery. Op pad na die kamp het een van die mans op die bakkie se dak geslaan en gesê hy wil urineer.
"Toe Terblanche met die bakkie stilhou het die twee mans afgespring en hom met 'n 9 mm-vuurwapen oorval. Hulle het hom uit die bakkie geruk en 'n vyf meter lange ketting om sy nek vasgemaak. Hulle het ook 'n korter ketting om sy arms vasgemaak en met slotte gesluit. Hulle het hom daarna aan die ketting rondgesleep en aangerand."
Volgens Marais het die mans geld geëis. Hulle het R2 400 se kontant, wat Terblanche uit skaapverkope verdien het, gebuit.
"Die mans het daarna Terblanche aan die bakkie se breekyster vasgemaak. Hulle het gedreig dat hulle batterysuur in Terblanche se oë gaan gooi. Hulle het die bakkie se battery uitgehaal en probeer oopmaak, maar dit was steeds geseël.
"Een van die mans het 'n mes teen Terblanche se keel gedruk en gedreig dat hy hom gaan doodmaak. Iets moes egter die mans afgeskrik het, want hulle het skielik te voet met Terblanche se beursie, selfoon en bakkie se sleutel gevlug."
Volgens Marais kon Terblanche homself loskry en het na 'n nabygeleë woonhuis op die plaas gehardloop. Hy het omstreeks 10:43 vir Bassopa Security & Tracking gebel.
Danksy die vinnige optrede van dié sekerheidsmaatskappy, gemeenskapspolisiëringsforum (GPF) en plaaslike boere, is die mans in minder as twee ure ná die aanval vasgetrek.
Marais sê een van die boere in die omgewing het twee mans gesien wat op die teerpad tussen Frankfort en Heilbron, sowat 7 km van die plaas, gestaan en duimgooi het. Die boer het 'n vuurwapen agter in een van die mans se broeke opgemerk.
"Die boer het ons gekontak en ons het dadelik ons noodspanne geaktiveer. Die mans het in die veld in gehardloop en ons het hulle agternagesit. Die eerste verdagte is omstreeks 11:10 vasgetrek en die tweede een omstreeks 11:26. Sektor 2 GPF in Frankfort en plaaslike boere het ook gehelp om die mans aan te keer."
Terblanche se gesteelde beursie, selfoon en sleutels is teruggevind.
Terblanche het merke aan sy arms en nek van die ketting opgedoen en hy is baie getraumatiseerd.
Brig. Motantsi Makhele, woordvoerder van die polisie, het die voorval bevestig en sê die polisie ondersoek 'n saak van gewapende roof.
Frankfort In die nuus plaasaanvalle Vrystaat
hulle dokumente gaan wegraak in polisie stasie …..of hulle gaan r100 borg kry
So lank die polisie dit ondersoek is almal tevrede :-(
Net gewapende roof??? Ek sou dit poging tot moord maak? En niemand het nog betoog en plekke afgebrand nie. As dit anders om was, nou ja…!